b'\n_START_ARTICLE_\nVinko \xc5\xa0imek\n_START_SECTION_\n\xc5\xbdivljenjepis\n_START_PARAGRAPH_\nNa Dunaju je obiskoval igralsko \xc5\xa1olo, kjer sta komika v njem odkrila Fritz Muliar, sloviti televizijski \xc5\xa0vejk in Jolanda Wuehrer. Deloval je v kabarejskih predstavah, radijskih satiri\xc4\x8dnih oddajah, na javnih prireditvah, manj\xc5\xa1ih hotelskih odrih in \xc5\xa1e kje. Med drugim je nastopal je tudi v muziklu My Fair Lady, kjer je igral Alfreda P. Doolittla._NEWLINE_Z Mi\xc5\xa1o Molk je predvsem kot lik Jaka \xc5\xa0raufciger vodil popularno TV oddajo TV Kri\xc5\xbeanka. Kot lik Jaka \xc5\xa0raufciger je izdajal tudi zelo uspe\xc5\xa1ne kasete za katere je dobil 8 zlatih plo\xc5\xa1\xc4\x8d oz. kaset (najmanj 50.000 prodanih za eno). Prve kasete so bile za predstavni\xc5\xa1tvo PGP-RTB pod vodstvom Borisa Kova\xc4\x8di\xc4\x8da posnete v studiu Helidon. S strani direktorja in glavnega urednika PGP-RTB Stanka Terzi\xc4\x87a je za neverjeten uspeh dobil tudi ve\xc4\x8d pohval, saj je bila njegova kaseta nakaj \xc4\x8dasa najbolj prodajana govorna kaseta v Jugoslaviji. Predvsem zaradi nastopov, ki so bili najve\xc4\x8dkrat v liku Jake \xc5\xa0raufcigerja, velja za enega prvih Stand-up komikov v Sloveniji. Na eni od turnej je imel kar 72 razprodanih dvoran, ki jih je takrat presegel le Andrej \xc5\xa0ifrer s 74._NEWLINE_Lik Jake \xc5\xa0raufcigerja, junaka delavskega razreda, si je sicer izmislila Nela Er\xc5\xbei\xc5\xa1nik, po tem ko je Vinko z njo sodeloval kot partner v dialogih njenega lika Marice Hrdalo._NEWLINE_Pogosto je sodeloval tudi z Martinom Sagnerjem oz. njegovim likom Dra\xc5\xa1em Kataleni\xc4\x87em Dudekom._NEWLINE_Kot pevec, humorist in moderator je ve\xc4\x8d let na njihovih turnejah po Sloveniji in nem\xc5\xa1ko govore\xc4\x8dih de\xc5\xbeelah ustvarjal z Avseniki in Alpskim kvintetom._NEWLINE_Med drugim je vodil oddaje Mladi mladim, Ropotarnica, TV zrno, 28 oddaj TV \xc5\xbeehtnik, oddaje Lojtrca doma\xc4\x8dih, Morska vi\xc5\xbea Bernardina in 20 oddaj Marjanca._NEWLINE_Lojtrca doma\xc4\x8dih Radia Ljubljane je bila tako uspe\xc5\xa1na, da je 1985 trikrat razprodala takrat novo dvorano Tabor. Ansamber R\xc5\xbe z Emo Prodnik in Romano Ogrin je njihovo uspe\xc5\xa1nico Jaka, lojtro br\xc5\xbe preimenoval po njegovem liku in njegovi Lojtrci doma\xc4\x8dih, kjer so bili tudi prvi zmagovalci. Zelo uspe\xc5\xa1na je bila tudi njegova prireditev Marjanca, ki se je prirejala 10 let, v tem \xc4\x8dasu je v Slovenijo pripeljal tudi glasbenike kot so Dunajski de\xc4\x8dki in Roberto Blanco._NEWLINE_Deloval je tudi na VTV Rajka \xc4\x90or\xc4\x91evi\xc4\x87a iz Velenja, kjer je vodil oddajo Parada humorja. V oddaji so delili nagrade Vitez dobre volje, prejeli so jo vsi pomembnej\xc5\xa1i takratni akterji aktivni na podro\xc4\x8dju humorja - od Toneta Fornezzija do Toneta Partlji\xc4\x8da. Na VTV je vodil tudi Naj vi\xc5\xbeo stoletja._NEWLINE_Dolgo je urejal svojo rubriko v reviji Stop, bil pa je tudi del ekipe Nedeljskega dnevnika, v \xc4\x8dasu ko je ta pod vodstvom Mirana Sattlerja dosegal naklado 200.000 izvodov. Pogosto je razumljen kot pionir nekoliko bolj tabloidnega in zbadljivega pisanja._NEWLINE_1983 je dobil prvega viktorja revije Stop, prejel pa je tudi Zlati ekran. Med drugim je tudi dobitnik avstrijski nagrad Oberkreiner Award (2015) in Eurostar Award - zdru\xc5\xbeenja avstrijskih komponistov, tekstopiscev in umetnikov V\xc3\x96V (2012). Je \xc4\x8dastni ob\xc4\x8dan dunajskega Grinzinga._NEWLINE_Vodil je prireditve Pop delavnica, Slovenska popevka, kar 12-krat Festival nare\xc4\x8dnih popevk v Mariboru, od za\xc4\x8detka je vodil avstrijski Oberkreiner Award Rudolfa Mallya, moderiral pa je tudi na radiu MM2, dvojezi\xc4\x8dnem radiu iz Maribora, ki so ga poslu\xc5\xa1ali tudi v Avstriji._NEWLINE_Z \xc5\xbeeno Sonjo Tun\xc5\xa1ek ima sinova Alja\xc5\xbea, ki je glasbenik in Jerneja, ki je sommelier.'